KOMISJONI ARUANNE NÕUKOGULE Euratomi raamprogrammist (2012–2013) toetatava tuumaohutuse ja -julgeolekualase teadustegevuse spetsiaalne järelevalvearuanne /* COM/2013/0308 final */





KOMISJONI ARUANNE NÕUKOGULE Euratomi raamprogrammist (2012–2013) toetatava tuumaohutuse ja -julgeolekualase teadustegevuse spetsiaalne järelevalvearuanne 1. Sissejuhatus Euroopa Aatomienergiaühenduse tuumaenergiaalase teadus- ja koolitustegevuse raamprogrammi (2012–2013) (edaspidi „seitsmes raamprogramm + 2”)[1] artikli 6 lõikes 1 on sätestatud, et „2013. aasta alguses esitatakse nõukogule spetsiaalne järelevalvearuanne, milles käsitletakse raamprogrammi tuumaohutuse ja tuumajulgeolekualaste meetmete rakendamist”. Käesoleva aruande ja sellele lisatud komisjoni talituste töödokumendi koostamisega on komisjon täitnud oma aruandluskohustuse[2]. Käesolev aruanne hõlmab komisjoni teadusuuringute ja innovatsiooni peadirektoraadi rakendatavaid kaudseid meetmeid, samuti Teadusuuringute Ühiskeskuse (JRC) elluviidavaid otseseid meetmeid ning selles käsitletakse teadusuuringuid tuumaohutuse ja -julgeoleku ning kiirguskaitse valdkonnas. Tuumaohutusealaste teadusuuringute eesmärk on kaitsta inimesi ja keskkonda ioniseeriva kiirguse kahjuliku mõju eest. See hõlmab kõiki sätteid alates tuumaseadmete projekteerimisest kuni ehitamise ja käitamise ning lõpliku dekomisjoneerimiseni, sealhulgas radioaktiivsete jäätmete kõrvaldamine. Kiirgusohutus hõlmab kaitsmist ioniseeriva kiirguse eest ja selle ohutut kasutamist, sealhulgas kasutamist meditsiiniliste kujutiste kuvamiseks ja ravis kasutamist ning kiirgusallikate kasutamist tööstusradiograafias. Tuumajulgeolekualane teadustöö hõlmab selliseid valdkondi nagu kaitsemeetmete kontrollimine, tuumarelva leviku avastamine ja tõkestamine ning tuumamaterjale ja radioaktiivseid materjale hõlmavate pahatahtlike tegude avastamine ja nendele reageerimine. Sellist teadustööd tehakse üksnes Teadusuuringute Ühiskeskuse otseste meetmete raames. Lisaks sellele on oluline rõhutada, et Euratomi tuumaohutuse ja -julgeolekuga seotud teadustegevus ei piirdu üksnes küsimustega, mis on seotud elektrienergia tootmisega, vaid see hõlmab ka ioniseeriva kiirguse kasutamist arvukates teadus-, tööstus-, tervishoiu- ja meditsiinirakendustes. 2. Peamised järeldused Pärast Fukushima õnnetust 2011. aastal on Euratomi tuumaenergiaalase teadus- ja koolitustegevuse raamprogrammi (2012–2013) raskuskese tuumaohutus ja -julgeolek. Lisatud komisjoni talituste töödokumendis on esitatud üksikasjalik teave selliste peamiste teadusuuringute kohta, mis viidi otseste ja kaudsete meetmete kaudu ellu selle eesmärgi saavutamiseks. 2.1. Koostöö teadusuuringute valdkonnas Tuumalõhustumise valdkonnas hõlmavad kaudsed meetmed: radioaktiivsete jäätmete käitlemist, reaktorsüsteeme, kiirguskaitset, taristuid, personali, liikuvust ja koolitust ning valdkondadevahelisi meetmeid. Euratomi programmi ohutusega seotud osa seati prioriteediks juba eelmises seitsmendas raamprogrammis (2007–2011) (edaspidi „seitsmes raamprogramm”). Pärast seda, kui nõukogu oli 2011. aastal otsustanud rõhuasetust muuta, on Euratomi 2012. ja 2013. aasta tööprogrammide raskuskese olnud tuumaohutus. Selle tulemusena on rohkem rõhku pandud ohutusaspektidele ja need moodustavad teadusuuringute valdkonnas tehtavale koostööle pühendatud vahenditest üle 90 %. Vajadus tagada kooskõla muude kui tuumavaldkonna ja valdkonnavaheliste valdkondadega selgitab, miks kõnealune protsent ei ole100 %. Toetatavate valdkondade jaotamine näitab, et seitsmes raamprogramm + 2 suurendas taristute, personali ja valdkondadevaheliste meetmete suhtelist olulisust. Selle eesmärk on suurendada Euroopa suutlikkust arendada põhiteadmisi ohutuse valdkonnas. 2.2. Otsesed meetmed Teadusuuringute Ühiskeskus toetab peamiste tegevustega nii komisjoni kui ka liikmesriike nende Euratomi asutamislepingu kohustuste täitmisel sellistes valdkondades nagu tuumajäätmete käitlemine ja keskkonnamõju hindamine, tuumarajatiste ja kütusetsükli ohutus ning tuumajulgeolek, kaitsemeetmed ja tuumarelva leviku tõkestamine. Sellist valdkonnvahelist tegevust nagu rahvusvaheline koostöö, standardimine ning haridus ja koolitus on samuti tehtud kogu seitsmenda raamprogrammi ja seitsmenda raamprogramm + 2 raames. Iga teema raames on tegeletud teadus- ja arendustegevusega. On saadud teaduslikke ja tehnilisi andmeid ning erijuhtudel on toetatud Euratomi poliitikat. Tööprogramm on viidud vastavusse, et säilitada tasakaal teaduslike väljundite, sidusrühmade soovitud tulemuste ja ad hoc poliitika toetamise vahel. Lisaks 2011. aastal Fukushima sündmustele vastuseks juba toimunud raskuskeseme muutmisele keskenduti 2012. ja 2013. aastal veelgi rohkem Teadusuuringute Ühiskeskuse tuumaohutusalastele tegevustele. Näiteks pöörati suurt tähelepanu ELi tuumajaamade stressitestide vastastikuse hindamise toetamisele. Teadusuuringute Ühiskeskus on uue valdkonnana hakanud tegelema ka tuumaõnnetuste modelleerimisega ja tõsiste õnnetusjuhtumite ohjamisega, et aidata kaasa Fukushima õnnetuse järgsetele ELi ja Rahvusvahelise Aatomienergiaagentuuri teadusuuringutele selles valdkonnas. Julgeoleku valdkonnas seati prioriteediks ELi KBRT (keemiliste, bioloogiliste, radioloogiliste ja tuumamaterjalide) tegevuskava rakendamine ning arengu ja koostöö peadirektoraadi toetamine KBRT tippkeskuste asutamiseks väljaspool ELi. Lisaks sellele hõlmati tuumaelektrijaamade dekomisjoneerimise alane teadustöö Teadusuuringute Ühiskeskuse tuumaenergiaalase tegevusega, kusjuures rõhuasetus on vastaval haridusel ja koolitusel. Seda Teadusuuringute Ühiskeskuse algatust toetas ka Euroopa Parlament. 3. Järeldused Pärast Fukushima sündmusi 2011. aasta märtsis oli nõukogu seisukohal, et Euratomi teadusuuringud peaksid tuumalõhustumise valdkonnas keskenduma rohkem ohutuse ja julgeoleku aspektidele. Käesolevale aruandele lisatud komisjoni talituste töödokument näitab, et teadustegevuse raskuskeseme muutmine toimus Euratomi programmi (2012–2013) raames. [1] Nõukogu otsus 2012/93/ Euratom, ELT L 47/25, 18.2.2012. [2] Komisjoni talituste töödokument (SWD(2013) 187 final) – Euratomi raamprogrammist (2012–2013) toetatava tuumaohutuse ja -julgeolekualase teadustegevuse spetsiaalne järelevalvearuanne.